### 2.      Orientering om budgetopfølgning Teknik- og Miljøudvalget pr. 31 juli 2016

**Åbent**

Sagsnr.: 326-2016-10422       J.nr.: 00.30.14           Dokumentnr.:
326-2016-292409

**Sagstype**

Orientering.

**Resume og sagens baggrund**

Økonomistaben fremlægger budgetopfølgning pr. 31. juli 2016.
Dispositionsregnskaberne viser et samlet forventet merforbrug på 4,8 mio. kr. (sidste
måned 6,6 mio. kr.) .). Forskellen i forhold til sidste måned har sammenhæng
med revurdering af indsatsplanerne for grundvandsbeskyttelse.

**Indstillinger**

Direktøren indstiller, at orienteringen tages til
efterretning.

**Behandling**

Teknik- og Miljøudvalget.

**Sagsfremstilling**

Baggrunden for budgetopfølgningen er partnerskabsholdernes
dispositionsregnskaber. Hvis der forventes merforbrug, bliver der lagt en
handleplan i dialog med direktøren og Økonomistaben. Nedenfor er skrevet
bemærkninger til de største forventede mer- eller mindreforbrug.

*Plan, Byg og Miljø:*

Der er disponeret med et samlet mindreforbrug på 2,6 mio.
kr., som består af et merforbrug på færger på 0,7 mio. kr. og et mindreforbrug
på det øvrige område på 3,3 mio. kr.

Færger og havne:

Det disponerede merforbrug på færgedriften skyldes, at der i
2015 var ekstraordinære og store dokningsudgifter, som resulterede i et
merforbrug i 2015. Merforbruget forventes indhentet i 2016, 2017 og 2018.
Administrationen er i øjeblikket ved at vurdere områdets økonomi med henblik på
en eventuel revision af disponeringen pr. 30. september 2016.

Det øvrige område:

Der er disponeret med et mindreforbrug til arbejdet med
indsatsplanerne for grundvandsbeskyttelsen. Der er pr. 31. juli 2016 foretaget
en revurdering af tidsplan for arbejdet og det forventes nu, at arbejdet også
skal udføres i 2019. I forhold til sidste måned forventes det, at yderligere
1,8 mio. kr. opspares til løsning af opgaven i 2017, 2018 og 2019.

På busdriften disponeres med et merforbrug, som forventes
indhentet i 2017.

*Vej, Ejendom og Affald, brugerfinansieret:*

Der er disponeret med et samlet merforbrug på 7,4 mio. kr.,
som består af et merforbrug på renovationsområdet på 6,6 mio. kr. og et
merforbrug på skadedyrsbekæmpelsen på 0,8 mio. kr.

Renovationsområdet:

På renovationsområdet skyldes merforbruget en ubalance
mellem områdets udgifter og indtægter. Der er foretaget nye beregninger af
affaldsgebyrer til budget 2017.

Skadedyrsbekæmpelsen:

For skadedyrsbekæmpelsen skyldes merforbruget både effekten
af en stigning i udgiften til entreprenøren på området ny lovgivning og et stigende
antal rotteanmeldelser.

*Orientering om vintertjeneste:*

Budgettet udgør 10,6 mio. kr. Udgifter bogført i perioden
januar til juli 2016 udgør 5,1 mio. kr.

*Opfølgning på kontrolbuddet fra Entreprenørservice:*

Der er ikke pr. 31. juli  2016 foretaget en fordeling af
besparelserne på bestillerbudgettet mellem Kultur- og Fritidsudvalget og
Teknik- og Miljøudvalget. Samlet disponeres med budgetoverholdelse i forhold
til de ydelser, der leveres af Entreprenørservice.

Ifølge tilbudsmaterialet er øvrige partnerskabsholdere og
områder (skoler, institutioner, ejendomsområdet med flere) samlet forpligtet
til at bestille ekstraarbejder for i alt minimum 2,8 mio. kr. årligt. Status
pr. 31. juli 2016 er, at der er bestilt for i alt 1.471.169 kr.

**Økonomiske konsekvenser**

*Drift:*

Den samlede budgetopfølgning viser et forventet merforbrug
på udvalgets område på 4,8

mio. kr. for 2016 (sidste måned på 6,6 mio. kr.).

*Anlæg:*

Den samlede budgetopfølgning viser en forventet saldo/mindreforbrug
ultimo 2016 på 14,6 mio. kr. (sidste måned 14,2 mio. kr.). Saldoen/mindreforbruget
skyldes, at der er vejprojekter, der vurderes at blive billigere, og at der
disponeres med bevilling, der overføres og bliver forbrugt i 2017.

**Bilag**

|  |  |
| --- | --- |
| Månedsrapport Teknik- og Miljøudvalget pr. 31. juli 2016 | 326-2016-292404 |